CELEX: 32020D0153
Language: hr
Date: 2020-02-03 00:00:00
Title: Provedbena odluka Komisije (EU) 2020/153 оd 3. veljače 2020. o zabrani Litvi da ponovno izdaje odobrenja iz članka 53. stavka 1. Uredbe (EZ) br. 1107/2009 za sredstva za zaštitu bilja koja sadržavaju aktivnu tvar tiametoksam za uporabu na proljetnoj repici protiv Phyllotreta spp. i/ili Psylliodes spp. (priopćeno pod brojem dokumenta C(2020) 464) (Vjerodostojan je samo tekst na litavskom jeziku) (Tekst značajan za EGP)

5.2.2020   
               
               
                  HR
               
               
                  Službeni list Europske unije
               
               
                  L 33/19
               
            
         PROVEDBENA ODLUKA KOMISIJE (EU) 2020/153
         оd 3. veljače 2020.
         o zabrani Litvi da ponovno izdaje odobrenja iz članka 53. stavka 1. Uredbe (EZ) br. 1107/2009 za sredstva za zaštitu bilja koja sadržavaju aktivnu tvar tiametoksam za uporabu na proljetnoj repici protiv Phyllotreta spp. i/ili Psylliodes spp.
         
            
               (priopćeno pod brojem dokumenta C(2020) 464)
            
         
         (Vjerodostojan je samo tekst na litavskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 53. stavak 3. točku (a),
         budući da:
         
                     (1)
                  
                  
                     Provedbenom uredbom Komisije (EU) br. 485/2013 (2) izmijenjeni su uvjeti za odobravanje aktivnih tvari tiametoksam, klotianidin i imidakloprid, koje pripadaju razredu neonikotinoida. Člankom 2. te uredbe zabranjena je prodaja i uporaba sjemena određenih usjeva tretiranih sredstvima za zaštitu bilja koja sadržavaju te aktivne tvari, uz iznimku sjemena koje se upotrebljava u staklenicima. U skladu s tim, države članice morale su izmijeniti ili povući postojeća odobrenja za sredstva za zaštitu bilja koja sadržavaju te aktivne tvari.
                  
               
                     (2)
                  
                  
                     Od 26. veljače 2016. Litva je na temelju odstupanja za hitne situacije iz članka 53. stavka 1. Uredbe (EZ) br. 1107/2009 u više navrata izdala hitna odobrenja koja se odnose na tretiranje sjemena, prodaju i sijanje sjemena tretiranog sredstvima za zaštitu bilja koja sadržavaju navedene aktivne tvari. O tim hitnim odobrenjima Komisija i ostale države članice propisno su obaviještene.
                  
               
                     (3)
                  
                  
                     Litva je 3. ožujka 2017. obavijestila Komisiju o dva hitna odobrenja na snazi od 1. ožujka 2017. do 28. lipnja 2017. za sredstvo za zaštitu bilja koje sadržava tiametoksam (CRUISER OSR) za uporabu na proljetnoj repici protiv Phyllotreta
                        nemorum i Psylliodes
                        chrysocephala i za sredstvo za zaštitu bilja koje sadržava klotianidin (MODESTO) za uporabu na proljetnoj repici protiv Athalia rosae, Delia radicum, Phyllotreta spp. i Psylliodes spp.
                  
               
                     (4)
                  
                  
                     U skladu s člankom 53. stavkom 2. Uredbe (EZ) br. 1107/2009 Komisija je 15. rujna 2017. od Europske agencije za sigurnost hrane („Agencija”) zatražila da, s obzirom na uvjete za hitna odobrenja utvrđene u članku 53. stavku 1. Uredbe (EZ) br. 1107/2009, ocijeni hitna odobrenja koja je izdalo nekoliko država članica, uključujući Litvu, za sredstva za zaštitu bilja koja sadržavaju aktivne tvari klotianidin, imidakloprid i tiametoksam za uporabe koje više nisu odobrene Provedbenom uredbom (EU) br. 485/2013.
                  
               
                     (5)
                  
                  
                     Litva je 1. ožujka 2018. ponovno prijavila hitno odobrenje za sredstvo CRUISER OSR, koje sadržava aktivnu tvar tiametoksam za tretiranje sjemena i sijanje tretiranog sjemena, za uporabu na proljetnoj repici protiv Phyllotreta
                        nemorum i Psylliodes
                        chrysocephala.
                  
               
                     (6)
                  
                  
                     U pogledu tih triju aktivnih tvari provedbenim uredbama Komisije (EU) 2018/783 (3), (EU) 2018/784 (4) i (EU) 2018/785 (5) potvrđena su ograničenja uvedena Provedbenom uredbom (EU) br. 485/2013. Njima je dodatno ograničena uporaba sredstava za zaštitu bilja koja sadržavaju aktivne tvari imidakloprid, klotianidin i tiametoksam, pri čemu je dopušteno odobravanje samo za uporabu kao insekticid u trajnim staklenicima ili za tretiranje sjemena koje je namijenjeno isključivo uporabi u trajnim staklenicima. K tome, usjevi dobiveni na taj način moraju ostati u trajnim staklenicima tijekom cijelog svojeg životnog vijeka.
                  
               
                     (7)
                  
                  
                     U tehničkom izvješću izrađenom na zahtjev Komisije navedenom u uvodnoj izjavi 4. i objavljenom 21. lipnja 2018. (6) Agencija je za dvije kombinacije usjev/štetni organizam, od njih četiriju za koje je Litva izdala hitno odobrenje, zaključila da postoji sredstvo koje sadržava odobrenu alternativnu aktivnu tvar koja djeluje na isti način, a riječ je o kombinacijama proljetna repica/Phyllotreta spp. i proljetna repica/Psylliodes spp. Međutim, jedno sredstvo nije se upotrebljavalo samo za kombinaciju proljetna repica/Phyllotreta spp. i proljetna repica/Psylliodes spp., nego se istodobno upotrebljavalo i za druge kombinacije usjev/štetni organizam, a riječ je o kombinacijama proljetna repica/Athalia rosae i proljetna repica/Delia radicum, za koje nije bilo dostupno nijedno sredstvo koje sadržava alternativnu tvar.
                  
               
                     (8)
                  
                  
                     Stoga Komisija na temelju ocjene Agencije smatra da Litva nije ispunila uvjete utvrđene člankom 53. stavkom 1. Uredbe (EZ) br. 1107/2009 u pogledu sredstva CRUISER OSR, koje sadržava aktivnu tvar tiametoksam, za uporabu na kombinacijama usjev/štetni organizam proljetna repica/Phyllotreta spp. i proljetna repica/Psylliodes spp. jer se ta hitna odobrenja odnose na kombinaciju usjev/štetni organizam za koju je odobreno drugo sredstvo koje sadržava alternativnu aktivnu tvar koja djeluje na isti način. Sredstvo koje se upotrebljava za kombinacije proljetna repica/Athalia rosae i proljetna repica/Delia radicum, za koje je odobreno drugo sredstvo koje sadržava alternativnu aktivnu tvar koja djeluje na isti način, upotrebljavalo se na istom usjevu i za drugi štetni organizam za koji nije bila dostupna alternativa i stoga Komisija smatra da je uporaba tog sredstva prihvatljiva za proljetnu repicu zato što se uporaba više sredstava za zaštitu bilja radi suzbijanja različitih štetnih organizama na istom usjevu ne bi trebala poticati ako ju je moguće izbjeći.
                  
               
                     (9)
                  
                  
                     U skladu s tim, Komisija je dopisom od 16. srpnja 2018. od Litve zatražila da potvrdi da neće ponovno izdati hitna odobrenja za sredstvo za zaštitu bilja CRUISER OSR, koje sadržava aktivnu tvar tiametoksam, za uporabu u kombinacijama usjev/štetni organizam proljetna repica/Phyllotreta spp. i proljetna repica/Psylliodes spp. Litva je u svojem odgovoru od 17. rujna 2018. navela da predmetno hitno odobrenje smatra opravdanim.
                  
               
                     (10)
                  
                  
                     Komisija smatra da je potrebno donijeti odluku kojom se Litvi zabranjuje ponovno izdavanja hitnih odobrenja za sredstva za zaštitu bilja koja sadržavaju aktivnu tvar klotianidin ili tiametoksam za uporabu u kombinacijama usjev/štetni organizam proljetna repica/Phyllotreta spp. i proljetna repica/Psylliodes spp.
                  
               
                     (11)
                  
                  
                     Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Smatralo se potrebnim donijeti provedbeni akt te je predsjednik odbora podnio nacrt provedbenog akta žalbenom odboru na daljnje razmatranje. Žalbeni odbor nije dostavio mišljenje,
                  
               DONIJELA JE OVU ODLUKU:
         
            Članak 1.
            Litva ne smije ponovno izdati odobrenje iz članka 53. stavka 1. Uredbe (EZ) br. 1107/2009 za sredstva za zaštitu bilja koja sadržavaju aktivnu tvar tiametoksam za uporabu na proljetnoj repici protiv štetnih organizama Phyllotreta spp. ili Psylliodes spp.
         
         
            Članak 2.
            Ova je Odluka upućena Republici Litvi.
         
         
            Sastavljeno u Bruxellesu 3. veljače 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 309, 24.11.2009., str. 1.
         
         
            (2)  Provedbena uredba Komisije (EU) br. 485/2013 od 24. svibnja 2013. o izmjeni Provedbene uredbe (EU) br. 540/2011 u pogledu uvjeta za odobravanje aktivnih tvari klotianidina, tiametoksama i imidakloprida i o zabrani uporabe i prodaje sjemena tretiranog sredstvima za zaštitu bilja koja sadrže te aktivne tvari (SL L 139, 25.5.2013., str. 12.).
         
            (3)  Provedbena uredba Komisije (EU) 2018/783 оd 29. svibnja 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari imidakloprid (
               SL L 132, 30.5.2018., str. 31.).
         
         
            (4)  Provedbena uredba Komisije (EU) 2018/784 оd 29. svibnja 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari klotianidin (SL L 132, 30.5.2018., str. 35.).
         
            (5)  Provedbena uredba Komisije (EU) 2018/785 оd 29. svibnja 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari tiametoksam (SL L 132, 30.5.2018., str. 40.).
         
            (6)  EFSA, povezana publikacija 2018.:EN-1421.